Tshwane ‘prioritiseer’ waterprobleem  (Foto: Verskaf / Charlé Raubenheimer Bester) Die Tshwane-metro sê hy monitor die Garsfontein-reservoir in die ooste van Pretoria en dat meer water vrygestel sal word soos watervlakke in die reservoir verbeter. Dié vlakke sal na verwagting deur die loop van die dag en Maandagaand verbeter. Dit is egter nie duidelik wanneer alle geraakte Pretorianers weer lopende water sal hê nie. Teen Maandagoggend was die Garsfontein-reservoir maar 29% vol, wat ook beteken dat daar nie voldoende water na die Elarduspark-reservoir gepomp kon word nie. Verskeie ander reservoirs in die stad en omliggende gebiede is ook nog nie vol nie. Kwaai beurtkrag vererger die probleem. Die metro sê egter dat die probleem geprioritiseer word en dat hy nou saam met Rand Water werk om die watertoevoer so gou moontlik te herstel. Maroela Media ŉ vroeër berig dat groot dele van Tshwane, veral die ooste van Pretoria, al dae lank sonder water sit ná ŉ kragonderbreking Vrydag by Rand Water se Mapleton-pompstasie. Die metro het Maandag aangedui dat ŉ groot lekkasie verlede week by Rand Water se pyplyding tussen die Zuikerbosch-watersuiweringsaanleg en die Mapleton-pompstasie ook tot die huidige watertoevoerprobleme bygedra het. “Die uitgebreide uitdagings wat oor vier dae gestrek het, het beteken dat Tshwane en Rand Water se reservoirs lae watervlakke gehad of leeggeloop het,” het Themba Fosi, die LUR vir openbare dienste en provinsiale bedrywighede, gesê. Die lekkasie sowel as kragtoevoer by die pompstasie is intussen herstel, hoewel dit nog sowat vyf dae kan neem voordat daar weer water in alle inwoners se krane is – veral dié in hoogliggende gebiede. “Water vloei sedert Sondag weer na ons reservoirs, maar met hoë waterverbruik gedurende die dag sal dit eers oornag merkwaardig kan herstel. “Ons het reeds ŉ herstel in watertoevoer na laagliggende gebiede gesien en werk nou om voldoende hoeveelhede by ons reservoirs te kry sodat water ook aan hoogliggende gebiede voorsien kan word.” Volgens Fosi het die stad intussen watertenks in geraakte gebiede ontplooi. “Ons vra om verskoning vir die ongerief wat dit vir inwoners veroorsaak en bedank julle vir jul geduld in dié verband.”